b'\n_START_ARTICLE_\nImid\n_START_PARAGRAPH_\nIm\xc3\xadd je v organski kemiji funkcionalna skupina, sestavljena iz dveh acilnih\xc2\xa0skupin, povezanih preko\xc2\xa0du\xc5\xa1ika. Te spojine so strukturno sorodne kislinskim anhidridom, \xc4\x8deprav so imidi odpornej\xc5\xa1i proti hidrolizi. V smislu komercialne uporabe so amidi najbolj znani kot komponente polimerov visoke trdnosti.\n_START_SECTION_\nNomenklatura\n_START_PARAGRAPH_\nVe\xc4\x8didel imidov je cikli\xc4\x8dnih spojin, pridobljenih iz dikarboksilnih kislin, njihova imena pa odra\xc5\xbeajo izvorno kislino, iz katere nastanejo. Primera sta\xc2\xa0sukcinimid, pridobljen iz jantarne kisline, in ftalimid, pridobljen iz ftalne kisline. Za imide, ki izhajajo iz aminov (v nasprotju z amonijakom), se\xc2\xa0N-substituent ozna\xc4\x8di s predpono. Na primer, N-etilsukcinimid izhaja iz jantarne kisline in etilamina. Izoimidi\xc2\xa0so izomeri normalnih imidov in imajo formulo RC(O)OC(NR\')R". Pogosto so intermediati, ki se pretvorijo v bolj simetri\xc4\x8dne amide. Organske spojine, imenovane karbodiimidi, imajo formulo RN=C=NR in niso neposredno v povezavi z imidi.\n_START_SECTION_\nLastnosti\n_START_PARAGRAPH_\nKer so zelo polarni, so imidi dobro topni v polarnih topilih. N\xe2\x80\x93H center amidov, ki izhajajo iz amonijaka, je kisel in je lahko donor\xc2\xa0vodikove vezi. Za razliko od strukturno sorodnih kislinski anhidridov so imidi odporni proti hidrolizi in nekatere lahko celo prekristaliziramo\xc2\xa0iz vrele vode.\n_START_SECTION_\nReakcije\n_START_PARAGRAPH_\nZa imide, ki izhajajo iz amonijaka, velja, da je njihov N\xe2\x80\x93H center \xc5\xa1ibko kisel. Soli imidov z alkalijskimi\xc2\xa0kovinami se torej lahko pripravijo s konvencionalnimi bazami, kot je kalijev hidroksid. Konjugirana baza\xc2\xa0ftalimida je kalijev ftalimid. Ftalimidni\xc2\xa0anion se lahko alkilira do\xc2\xa0N-alkilimida, slednji pa se lahko reducira do primarnega amina. Mo\xc4\x8dni nukleofili, kot sta kalijev hidroksid ali hidrazin, se uporabljajo v koraku spro\xc5\xa1\xc4\x8danja._NEWLINE_Obdelovanje imida s halogenom in z bazo daje N-halo derivate. Uporabna primera v organski sintezi\xc2\xa0sta\xc2\xa0N-klorosukcinimid\xc2\xa0in N-bromosukcinimid, ki slu\xc5\xbeita kot vir Cl\xe2\x81\xba in Br\xe2\x81\xba.\n_START_SECTION_\nKislinska hidroliza imida\n_START_PARAGRAPH_\nImidi so na\xc4\x8deloma odporni proti hidrolizi, bistveno bolj od amidov, a pod ekstremnimi pogoji, kot je 24-urni refluks 3-molarne klorovodikove kisline, se imidna vez cepi na karboksilno kislino ali primarni amin.\n_START_SECTION_\nImidi v koordinacijski kemiji\n_START_PARAGRAPH_\nImid kot\xc2\xa0ligand v koordinacijski kemiji\xc2\xa0ima formulo NR.\xc2\xa0Imidoligandi s kovinami tvorijo multiple vezi. V nekaterih spojinah tipa M-N-C je kot enak 180 \xc2\xb0, vendar je kot pogosto bistveno manj\xc5\xa1i. Izvorni\xc2\xa0imid (NH\xc2\xb2\xe2\x81\xbb) je intermediat v fiksaciji du\xc5\xa1ika\xc2\xa0s sinteti\xc4\x8dnimi katalizatorji.'